世界陳小旺太極拳總會 (新竹)	TAIJIQUAN.COM.TW http://www.taijiquan.com.tw/skill/skill09.html
學拳須知 - 陳鑫 
一、學太極拳不可不敬。不敬則外慢師友，內慢身體。心不斂束，如何能學藝！
二、學太極拳不可狂。狂則生事。不但手不可狂，聊言亦不可狂。外面形跡，必帶儒雅風氣，不然狂於外，必失於中。
三、學太極拳不可滿。滿則招損。俗語云：『天外還有天。』能謙則虛心受教，人誰不樂告之以善哉！積眾善以為善，善斯大矣！
四、學太極拳著著當細心揣摩。一著不揣摩，則此勢機致、情理，終於茫昧。聊承上啟下處，尤當留心。此處不留心，則來脈不真，轉關亦不靈動，一著自為一著，不能自始至終一氣貫通矣！不能一氣貫通，則於太和元氣，終難問津！
五、學太極拳先學讀書。書理明白，學拳自然容易。
六、學太極拳學陰楊開合而已。吾身中自有本然之陰陽開合，非教者所能增損也！復其本然，教者即止〈教者教以規矩，即大中至正之理〉。
七、太極拳雖無大用處，然當今之世，列強爭雄，若無武藝，何以保存？惟取是書演而習之，於陸軍步伐止齊之法，不無小補。我國苟人人演習，或遇交手仗，敵雖強盛，其奈我何！是亦保存國體之一道也！有心者，勿以芻蕘之言棄之。
八、學太極拳不可借以為盜竊搶奪之資。如借以搶奪，是天奪之魄，鬼神弗佑，而況人乎？天下孰能容之！
九、學太極拳不可陵厲欺壓人。一陵厲欺壓，即犯眾怒，罪之魁也！